**REGULAMENT SPECIFIC**

**PRIVIND ORGANIZAREA ŞI DESFĂŞURAREA OLIMPIADEI DE LIMBA ENGLEZĂ PENTRU CLASELE V-VI**

**CAPITOLUL I**

**Cadrul general**

**Art. 1.** (1) Olimpiada de limba engleză pentru clasele V-VI este o competiție județeană de excelență la care pot participa elevi din clasele a V-a și a VI-a, din instituțiile de învățământ preuniversitar din județul Dâmbovița, capabili de performanță la această disciplină de studiu, creativi, cu competențe artistice și cu un orizont cultural de factură umanistă adecvat vârstei.

(2) Prezentul regulament, elaborat în spiritul si în limitele prevederilor din Anexa 1 la ordinul ministrului educației, cercetării, tineretului și sportului nr. 3035/10.01.2012 privind Metodologia-cadru de organizare şi desfăşurare a competiţiilor şcolare în învăţământul preuniversitar, defineşte cadrul specific de organizare şi desfăşurare a olimpiadei şcolare la disciplina limba engleză pentru elevii din clasele V-VI, organizate în învăţământul preuniversitar.

(3) Olimpiada de limba engleză pentru clasele V-VI are ca obiectiv general stimularea elevilor cu performanţe şcolare la disciplina limba engleză în dezvoltarea achiziției competențelor-cheie: comunicarea în limbi străine, sensibilizare și exprimare culturală, competențe sociale și civice, competența digitală, conform *Recomandării Parlamentului European* ș*i a Consiliului Uniunii Europene privind competențele - cheie din perspectiva învățării pe parcursul întregii vieți* (2006/962/EC).

**Art. 2.** (1) Olimpiada de limba engleză pentru clasele V-VI vizează evaluarea nivelului de competențe lingvistice prevăzute în programa școlară Limba engleză pentru clasele a V-a - VI-a, Limba modernă L1, de sensibilizare artistică și exprimare culturală și de achiziție a valorilor și atitudinilor moral-civice ale elevilor participanți și cuprinde secțiunile:

A) POSTERE - Clasa a V-a și B) POSTERE - Clasa a VI-a

(2) La ambele secțiuni POSTERE pentru elevii claselor a V-a și a VI-a, sunt vizate:

* Competențe lingvistice: *Writing* - redarea/producerea mesajului scris în forma unui text;
* Abilități artistice: ilustrarea textului prin grafică, desen, pictură, colaj, tehnici de confecționare a imaginii cu materiale diverse;
* Abilități de înțelegere interculturală, expresie culturală și mediere - valori și atitudini.

**Art. 3**. (1) Organizarea și desfășurarea Olimpiadei de limba engleză pentru clasele V-VI se desfășoară anual, în două etape: etapa pe școală și etapa județeană, organizate în cadrul aceluiași an calendaristic, pe semestrul II al anului școlar respectiv.

(2) La etapa județeană a Olimpiadei de limba engleză pentru clasele V-VI, elevii din clasele a V-a și a VI-a, realizatori de postere pe tema anunțată, **nu** au participare directă.

(3) La etapa județeană a Olimpiadei de limba engleză pentru clasele V-VI, posterele elevilor claselor a V-a și a VI-a vor fi aduse la școala organizatoare a etapei județene a Olimpiadei de limba engleză de un cadru didactic desemnat de instituția de învățământ participantă, doar împreună cu:

* tabelul semnat și ștampilat de directorul școlii, cuprinzând antetul școlii, numele și prenumele elevilor participanți, clasa, titlul posterului și numele profesorului îndrumător (*ANEXA I*);
* acordul scris al părintelui/tutorelui fiecărui elevi pentru diseminarea posterelor realizate de elevi în materiale cu scopuri educaționale (*ANEXA II*);
* CD marcat cu numele școlii, pe care sunt prezentate tabelul cu numele elevilor participanți în concurs și posterele scanate/fotografiate ale elevilor.

**CAPITOLUL II**

**Programa școlară și structura subiectelor**

**Art. 4**. (1) Prin temele stabilite, se evaluează nivelul competențelor elevilor dobândite prin educație formală, non-formală și informală, corelate cu anumite conținuturi parcurse în anii de studiu anteriori, până la nivelul anului de studiu al elevilor participanți la Olimpiada de limba engleză pentru clasele V-VI.

(2) Structura subiectelor valorizează cu prioritate competența cheie reprezentată de *comunicarea în limba engleză*, bazată pe abilitatea de a înţelege, de a exprima şi de a interpreta gânduri, sentimente şi fapte, într-o gamă potrivită de contexte sociale, conform cu dorinţele sau nevoile participanților la Olimpiada de limba engleză pentru clasele V-VI, incluzând abilităţile lor de înţelegere culturală și moral-civică.

(3) Standardele de performanţă ale olimpiadei reflectă standardele înscrise în Cadrul European Comun de Referinţă pentru Limbi (CECRL); conform programei școlare, corespondenţa dintre anii de studiu şi nivelurile CECRL pentru olimpiada de limba engleză este următoarea: **Clasa a V-a** – nivelul A1; **Clasa a VI-a** – nivelul A1+

(4) Structura subiectelor pentru clasa a V-a respectă prevederile din Anexa nr. 2 la ordinul ministrului educaţiei naţionale nr. 3393/28.02.2017, Ministerul Educaţiei Naţionale, Programa şcolară pentru disciplina LIMBA MODERNA 1, Clasele a V-a – a VIII-a, Bucureşti, 2017, referitoare la atitudinile de comunicare asociate abilităților de comunicare în seturi coerente de achiziţii vizând competența generală de redactare de mesaje în situaţii de comunicare uzuală.

(5) Structura subiectelor pentru clasa a VI-a respectă prevederile din Programa şcolară LIMBA ENGLEZĂ (L1), pentru clasa a VI-a, aprobată prin O.M. nr. 5097/09.09.2009, privind:

* competența generală de comunicare: producerea mesajelor scrise;
* sensibilizarea și exprimarea culturală; valori și atitudini
* asigurarea transferabilității tuturor celorlalte competențe cheie, prin deschiderea către abordări inter- și transdisciplinare în interiorul ariei curriculare (competențe sociale și civice, competența digitală, competența artistică)

**Art. 5**. (1) Pentru clasa a V-a**,** proba de concurs **POSTERE** se bazează pe următoarelecompetențe specifice, conținuturi, teme și elemente de construcție a comunicării specificate de programa școlară:

**Clasa a V-a: Competenţe specifice şi exemple de activităţi de învăţare**

|  |
| --- |
| **4. *Redactarea de mesaje în situaţii de comunicare uzuală*** |
| **4.1. Redactarea de mesaje simple și scurte**  *Scrierea unei etichete pentru o imagine;Formularea unui mesaj scurt; Redactarea unei invitaţii / unui mesaj de mulţumire* |
| **4.2. Descrierea unor aspecte ale vieţii cotidiene (oameni, locuri, școală, familie, hobby-uri), folosind propoziţii scurte**  *Realizarea unui album cu hobby-urile personale sau ale membrilor familiei sau ale clasei (însoţite de o descriere elementară);* *Realizarea unui poster cu o prezentare a temei propuse (e.g. eroii preferaţi); Realizarea unui colaj (școala, parcul, pădurea, grădina zoo etc.) şi aplicarea de etichete adecvate*  **4.3. Manifestarea disponibilităţii pentru schimbul de mesaje scrise simple**  *Propunerea de teme stimulative pentru redactare; Concurs de mesaje amuzante* |

**Clasa a V-a: Conținuturi**

|  |  |
| --- | --- |
| **Domenii de conţinut** | **Clasa a V-a** |
| **1. Suporturi de învăţare** | - Semne și indicatoare curente (locuri publice)  - Anunţuri sau mesaje scrise în locuri publice  - Pagini web ale unor locaţii turistice, planuri de oraș / muzeu, pliante, hărţi, afișe turistice |
| **2. Sugestii de contexte de comunicare/ vocabular** | - Domenii de prioritate imediată: propria persoană, cumpărături, activităţi curente, timp liber, preferinţe, relaţii sociale  - Personaje preferate  - Orașe și locuri din spaţiul cultural respectiv  - Sărbători naţionale |
| **3. Gramatică funcţională (acte de vorbire / funcţii ale limbii, inclusiv convenţii socio-culturale)** | - A cere și a oferi informaţii  - A cere scuze  - A mulţumi  - A da un ordin  - A exprima preferinţe  - A descrie persoane, locuri  - A relata la timpul prezent  - A participa la schimburi verbale orale/ scrise simple |

**Clasa a V-a: Teme**

|  |
| --- |
| *Going Places, Holidays, Personal Profile, Spare Time, People, Books, Pets, Food and Drink, Characters, Interpersonal Relationships, Daily Life, Shopping, The Natural World, Animals, Celebrations, My World, World and Tales* |

**Clasa a V-a: Elemente de construcţie a comunicării**

|  |
| --- |
| • Expressing instructions, giving directions - The Present Tense Simple;  • Telling stories starting from pictures - The Present Tense Simple;  • Writing invitations, e-messages, thank you notes, labels/tags - The Present Tense Simple;  • Describing actions in progress, present temporary activities- The Present Tense Continuous;  • Expressing instructions, giving directions, performing commands - The Imperative;  • Expressing ability - The Modal Verbs (can, can’t);  • Expressing permission -The Modal Verbs (can, can’t, may, may not);  • Expressing amount/quantity/numbers - Countable and uncountable nouns;  • Matching information - Countable and uncountable nouns;  • Identifying objects - Definite and Indefinite Article;  • Identifying objects – The Demonstrative pronouns and adjectives (this/that/ these/those) ;  • Describing places, people (characters, family members), hobbies - The Adjective;  • Expressing possession - The Possessive Adjective;  • Expressing order, date - The Ordinal Numeral;  • Making up questions, finding information – *Wh*-questions;  • Placing objects - Prepositions of place and movement;  • Placing objects - Structures with *there.* |

(2) Pentru clasa a VI-a**,** proba de concurs **POSTERE** se bazează pe următoarelecompetențe specifice, forme de prezentare și conținuturi ale învățării specificate de programa școlară:

**Clasa a VI-a: Competenţe specifice şi forme de prezentare**

|  |  |  |
| --- | --- | --- |
| **4. Producerea mesajelor scrise** | | |
|  | Competențe specifice | Forme de prezentare |
| 4.1 | Redactarea unor evenimente trecute şi experienţe personale | Paragrafe  Texte cu suport vizual  *\*Povestiri* |
| 4.2 | Redactarea unor paragrafe despre evenimente și persoane, după un plan dat |
| *\*4.3* | *Redactarea unor texte scurte pe teme familiare* |

**Clasa a VI-a: Conţinuturile învăţării**

|  |
| --- |
| **Clasa a VI-a: ORGANIZARE TEMATICĂ**  **Copilul despre sine:** însuşiri fizice şi morale, naţionalitate, activităţi sportive, starea sănătăţii  **Familia**: relaţii familiale; **\**Vremea***: \**caracteristici climaterice;* **Copilul şi lumea înconjurătoare**: corespondenţă, cumpărături (reluare şi îmbogăţire), activităţi pentru timpul liber (activităţi recreative)*; \*****Lumea fantastică****: \*personaje de basm, desen animat, film* (reluare şi îmbogăţire)*;* **Cultură şi civilizaţie**: scurte povestiri, tradiții si obiceiuri |

|  |
| --- |
| **Clasa a VI-a: FUNCŢII COMUNICATIVE**  1. a cere şi a da indicaţii de orientare; 2. a descrie un obiect ,o persoană, \* *un fenomen*; 3. a iniţia o interacţiune verbal; *4. \*a exprima şi a cere o opinie*; 5. a exprima preferinţe; 6. a cere şi a da informaţii despre cantităţi; 7. a relata un eveniment / experienţă trecută; 8. a exprima motive |

|  |
| --- |
| **Clasa a VI-a: ELEMENTE DE CONSTRUCŢIE A COMUNICĂRII**  **Gramatică - Substantivul:** numărabile/ nenumărabile; **Adjectivul:** gradele de comparaţie ale adjectivelor neregulate**; Numeralul:** cardinal: 100 – 1000;ordinal 31-100**; Verbul:** trecutul simplu – *be, have, can* (interogativ, negativ)**;** trecutul simplu – verbe regulate şi neregulate (afirmativ, negativ, interogativ);Past Continuous**;** Past Simple vs. Past Continuous**; Adverbul:** de timp: *last* …, … ago; de mod |

3) Pentru clasele a V-a și a VI-a, în cadrul probei POSTERE la Olimpiada de limba engleză, valorile și atitudinile vizate de ,,profilul european de formare” sunt:

**VALORI ȘI ATITUDINI**

* Manifestarea flexibilităţii în cadrul schimbului de idei şi în cadrul lucrului în echipă în diferite situaţii de comunicare;
* Disponibilitatea pentru acceptarea diferenţelor şi pentru manifestarea toleranţei prin abordarea critică a diverselor stereotipuri culturale;
* Dezvoltarea interesului pentru descoperirea unor aspecte socio-culturale şi profesionale

specifice, prin receptarea unei varietăţi de texte în limba engleză;

* Manifestarea curiozităţii pentru descoperirea unor aspecte legate de viaţa copiilor din alte spatii culturale;
* Conştientizarea importanţei cunoaşterii unor aspecte geografice, tradiţii şi obiceiuri , elemente semnificative specifice spaţiului de cultură şi civilizaţie anglo-saxon;
* Facilitarea înţelegerii lumii şi găsirea unor modalităţi de a contribui la îmbunătăţirea ei;
* Formarea unor atitudini şi concepţii care să dezvolte respectul de sine și față de ceilalți;
* Formarea unei atitudini pozitive privind propria dezvoltare fizică, emoţională, estetică,

spirituală, intelectuală, morală şi socială, demonstrată prin grija faţă de bunăstarea şi sănătatea

lor;

* Formarea unor atitudini constructive care să rezolve conflictele dintre indivizi;
* Dezvoltarea responsabilităţii civice şi sociale față de bunul comun, față de proprietate şi

diversitatea culturală, precum și a simţului de răspundere pentru păstrarea mediului natural şi cultural.

**Art. 6**. Pentru clasele V-VI, proba din cadrul Olimpiadei de limba engleză, care este unică pentru etapa pe școală și pentru etapa județeană, se evaluează cu maximum 100 puncte și are următoarea structură:

Secțiunea A) POSTERE - **Clasa a V-a:**

* Redarea/Producerea mesajului scris sub forma unui text (100-150 cuvinte) pe tema anunțată, cu titlu specific - 70 puncte
* Realizarea ilustrației adecvate conținutului textului și temei, format A3 - 30 puncte

Secțiunea B) POSTERE - **Clasa a VI-a:**

* Redarea/Producerea mesajului scris sub forma unui text (150-200 cuvinte) pe tema anunțată, cu titlu specific - 70 puncte
* Realizarea ilustrației adecvate conținutului textului și temei, format A3 - 30 puncte

**CAPITOLUL III**

**Organizarea Olimpiadei de limba engleză pentru clasele V-VI**

**Art. 7**. (1) Consiliul Consultativ al disciplinei Limba engleză din anul școlar respectiv stabilește temele pentru Olimpiada de limba engleză pentru clasele V-VI: Secțiunea A) POSTERE - Clasa a V-a și Secțiunea B) POSTERE - Clasa a VI-a, acestea fiind anunțate pe site-ul profesorilor de limba engleză din județul Dâmbovița, până la finele lunii decembrie a anului școlar respectiv.

(2) Consiliul Consultativ al disciplinei Limba engleză elaborează descriptorii pentru evaluarea posterelor înscrise în concurs și baremele de evaluare ale acestora, pe baza programele școlare în vigoare, postate pe site-ul [www.edu.ro](http://www.edu.ro)., astfel:

* Redarea/Producerea mesajului scris sub forma unui text pe tema anunțată, cu titlu specific - 70 puncte
* Realizarea ilustrației adecvate conținutului textului și temei, format A3 - 30 puncte

(3) În ședința Consiliului Consultativ al disciplinei Limba engleză se stabilește unitatea școlară în care se va desfășura etapa județeană a Olimpiadei de limba engleză pentru clasele V-VI în anul școlar respectiv, precum și perioadele și data desfășurării fiecărei etape a acestei competiții.

. **Art. 8**. (1) *Comisia de organizare și evaluare pentru etapa pe școală* a Olimpiadei de limba engleză pentru clasele V-VI, numită prin decizie a conducătorului unității de învățământ preuniversitar, cuprinde cel puțin 2 profesori care au specialitatea în aria curriculară ,,Limbă și comunicare” și un secretar. Calitatea de președinte revine directorului unității de învățământ preuniversitar.

(2) *Comisia de organizare și evaluare pentru etapa pe școală* a Olimpiadei de limba engleză pentru clasele V-VI stabilește criteriile de participare la etapa pe școală.

**Art. 9**. (1) *Comisia de organizare și evaluare pentru etapa județeană* a Olimpiadei de limba engleză pentru clasele V-VI este propusă, la nivelul Inspectoratului Școlar Județean Dâmbovița, de Consiliul Consultativ al disciplinei Limba engleză și este numită prin decizia inspectorului școlar pentru limbi moderne.

* Componența *Comisiei de organizare* a etapei județene a Olimpiadei de limba engleză pentru clasele V-VI este:

a) președinte: inspectorul școlar de specialitate/ profesor metodist de specialitate;

b) vicepreședinte: profesor metodist de specialitate/ profesor de specialitate cu rezultate deosebite în activitatea profesională;

c) secretar: informatician sau profesor din unitatea de învățământ preuniversitar în care se desfășoară etapa, având competențe de operare pe calculator;

d) membri: profesori cu rezultate deosebite în activitatea profesională, numărul acestora fiind proporțional cu numărul elevilor participanți.

* Componența *Comisiei de evaluare* a etapei județene a Olimpiadei de limba engleză pentru clasele V-VI este:

Secțiunea A) Postere - Clasa a V-a: Comisiile de evaluare a posterelor realizate de elevii clasei a V-a, cu câte 2 evaluatori;

Secțiunea B) Postere - Clasa a VI-a: Comisiile de evaluare a posterelor realizate de elevii clasei a VI-a, cu câte 2 evaluatori;

1. La toate etapele Olimpiadei de limba engleză pentru clasele V-VI, posterele aflate în concurs sunt evaluate de profesori evaluatori care nu au elevi calificaţi, rude şi afini până la gradul al III-lea inclusiv, la clasa respectivă. (*ANEXA III*)

**CAPITOLUL IV**

**Desfășurarea Olimpiadei de limba engleză pentru clasele V-VI**

Art. 10. (1) Etapele Olimpiadei de limba engleză pentru clasele V-VI sunt următoarele:

* etapa pe şcoală;
* etapa judeţeană.

(2) Calificarea la etapa județeană a Olimpiadei de limba engleză pentru clasele V-VI se face direct în urma selecției participanților la etapa pe școală, punctajul minim pentru calificare fiind de 90 de puncte.

(3) Pentru etapa pe şcoală și pentru etapa județeană a Olimpiadei de limba engleză pentru clasele V-VI, se va organiza o probă unică, având pentru fiecare secţiune, formatul menționat în articolul 6.

(4) Criteriile de calificare și numărul de locuri alocate pentru etapa superioară a Olimpiadei de limba engleză pentru clasele V-VI sunt comunicate elevilor cu cel puțin 5 zile înainte de desfășurarea etapei respective a competiției.

**Art. 11.** Datele/perioadele susţinerii probelor la fiecare etapă a Olimpiadei de limba engleză pentru clasele V-VI, cerințele de participare, precum și temele pentru Secțiunea A) Postere - Clasa a V-a și Secțiunea B) Postere - Clasa a VI-a sunt stabilite de Inspectorul școlar pentru Limbi moderne și Consiliul Consultativ de la nivelul disciplinei limba engleză, pentru fiecare nivel de studiu, în fiecare an şcolar și anunțate pe site-ul profesorilor de limba engleză din județul Dâmbovița, până la finele lunii decembrie a anului școlar respectiv.

**Art. 12.** (1) Listele cu elevii calificați la etapa județeană a Olimpiadei de limba engleză pentru clasele V-VI se trimit la școala în care se va desfășura etapa județeană cu cel puțin 2 săptămâni înaintea acestei etape, atât în format electronic, cât și letric, purtând antetul, ștampila școlii și semnătura directorului unității școlare din care provin elevii participanți. Documentele trimise vor conține: numele și prenumele elevului, clasa, titlul lucrării de concurs și numele profesorilor îndrumători.

(2) Listele cu elevii participanți la etapa județeană a Olimpiadei de limba engleză pentru clasele V-VI vor avea anexate CD-ul cu posterele scanate/fotografiate ale elevilor și acordul scris al părintelui/tutorelui fiecărui elev participant pentru promovarea lucrărilor din concurs în materiale educaționale ulterioare.

(3) Școlile cu efective de elevi foarte mici și mici și (1-2 clase pe fiecare nivel de clasa a V-a și de clasa a VI-a) participă la etapa județeană a Olimpiadei de limba engleză pentru clasele V-VI cu câte un singur elev pe an de studiu, respectiv câte 2 elevi pe an de studiu; școlile cu efective mari și foarte mari (3-4 clase pe fiecare nivel de clasa a V-a și de clasa a VI-a) pot participa cu 3, respectiv 4 elevi, pentru fiecare an de studiu.

(4) Selecţia participanţilor la oricare din etapele Olimpiadei de limba engleză pentru clasele V-VI se va face obiectiv şi imparţial, pe clase, cu respectarea prevederilor din Metodologia-cadru şi ale prezentului regulament specific.

**CAPITOLUL V**

**Evaluarea și premierea în cadrul Olimpiadei de limba engleză pentru clasele V-VI**

Art. 13. La oricare etapă a Olimpiadei de limba engleză pentru clasele V-VI, un elev participant poate cumula maximum 100 puncte. Calificarea la etapa județeană se realizează prin acumularea a minimum 90 puncte la etapa pe şcoală.

Art. 14. (1) Evaluarea posterelor din concurs se efectuează conform grilei de notare generală pentru fiecare din competențele lingvistice și artistice specifice vizate, stabilite de membrii Comisiei județene a Olimpiadei de limba engleză pentru clasele V-VI, însoţite de un borderou de notare elaborat cu detalieri specifice. (*Anexa IV.a și Anexa IV.b*)

(2) Înaintea începerii evaluării, comisiile stabilite vor efectua standardizarea evaluării și se vor afișa baremele de corectare şi descriptorii pentru evaluare. (*Anexa V*)

Art. 15. (1) La fiecare din etapele Olimpiadei de limba engleză pentru clasele V-VI, se va organiza o expoziție cu toate lucrările participante, numele elevului realizator de poster, clasa, școala și numele profesorului îndrumător fiind scrise pe **verso**.

(2) Fiecare poster va fi evaluat de către doi profesori evaluatori, care au în vedere:

* Redarea/Producerea mesajului scris sub forma unui text pe tema anunțată, cu titlu specific - 70 puncte
* Realizarea ilustrației adecvate conținutului textului și temei, format A3 - 30 puncte

(3) Evaluarea fiecărui poster, efectuată conform grilei de notare elaborate de Comisia județeană a Olimpiadei de limba engleză pentru clasele V-VI, are ca punctaj final media aritmetică a punctajelor individuale acordate de examinatori.

Art. 17. (1) După finalizarea etapei pe școală, Comisia de organizare şi evaluare a Olimpiadei de limba engleză pentru clasele V-VI din unitatea școlară va afişa rezultatele evaluării, în ordinea descrescătoare a mediilor.

(2) La etapa județeană a Olimpiadei de limbă engleză pentru clasele V-VI, după finalizarea tuturor probelor, Comisia Județeană a Olimpiadei de limba engleză pentru clasele V-VI va afişa rezultatele evaluării, numai în ordine alfabetică.

Art. 18. (1) La etapa judeţeană a Olimpiadei de limba engleză pentru clasele V-VI, grila de acordare a premiilor va fi stabilită de comisia judeţeană, cu respectarea ordinii descrescătoare a punctajului obţinut şi a precizărilor din Metodologia-cadru de organizare şi desfăşurare a competiţiilor şcolare în învăţământul preuniversitar.

(2) La toate etapele competiției, ierarhia se stabileşte în ordinea descrescătoare a punctajelor obţinute.

Art. 19. (1) La etapa pe școală a Olimpiadei de limba engleză pentru clasele V-VI, modul de acordare a premiilor este stabilit de organizatorii acestei etape a competiţiei.

(2) La etapa județeană a Olimpiadei de limba engleză pentru clasele V-VI, premiile și mențiunile se vor acorda astfel:

PREMIUL I: 100 - 95 puncte

PREMIUL II: 94,50 - 90 puncte

PREMIUL III: 89,50 - 85 puncte

MENȚIUNE: 84,50 - 80 puncte

**CAPITOLUL VI**

**Dispoziții finale**

Art. 20. Programul desfăşurării etapei județene a Olimpiadei de limba engleză pentru clasele V-VI va fi conceput de către Comisia județeană de organizare și evaluare a Olimpiadei de limba engleză pentru clasele V-VI şi avizat de inspectorul școlar de specialitate/ metodist de specialitate din Inspectoratul Școlar Județean Dâmbovița.

Art. 21. (1) În cazul unei diferenţe mai mari de 15 puncte între cei doi evaluatori ai unei comisii, preşedinţii comisiilor corespunzătoare fiecărei etape numesc dintre membrii acestor comisii, alţi doi profesori care să evalueze lucrarea, punctajul acordat de cea de a doua comisie rămânând definitiv.

(2) Rezultatele obţinute de concurenţi la probele tuturor etapelor olimpiadei nu pot fi contestate.

Art. 22. (1) Toţi elevii participanţi la etapa județeană a Olimpiadei de limba engleză pentru clasele V-VI vor primi câte o diplomă de participare, concepută şi realizată de inspectoratul şcolar judeţean/școala gazdă.

(2) Profesorii care desfășoară activități de organizare și evaluare în cadrul etapei județene a Olimpiadei de limba engleză pentru clasele V-VI vor primi o adeverinţă de participare, eliberată de Inspectoratul Școlar Judeţean Dâmbovița/școala gazdă.

Art. 23. Se interzice intrarea în spațiul destinat evaluării posterelor a părinților elevilor participanți, precum și a profesorilor îndrumători care nu au responsabilități de organizare și evaluare în cadrul concursului.